Man gevonnis vir bejaarde se wurgdoodPats Truter. Foto: Verskaf/Lizelle Lotter Photography Die seun van Pats Truter, die 79-jarige vrou wat verlede jaar in haar huis in Mookgophong (Naboomspruit) in Limpopo vermoor is, sê hy het reeds die dag ná sy ma se moord haar moordenaar vergewe. Mashadi Alfred Tladi (28) is verlede week in die hooggeregshof in Polokwane skuldig bevind en gevonnis vir die moord op Truter. Hy is tot 15 jaar tronkstraf gevonnis op aanklag van moord en ŉ bykomende vyf jaar tronkstraf vir roof. Hy is ook tot drie jaar tronkstraf gevonnis vir betreding en dié vonnis sal gelyklopend saam met die moordvonnis uitgedien word. Hy sal dus effektief 20 jaar tronkstraf uitdien. Tladi het voorheen as tuinier vir Truter gewerk. Maroela Media het vroeër berig Truter se liggaam is op 3 Februarie 2017 in die motorhuis van haar huis in Gholfpark, ŉ veiligheidswoonbuurt op die dorp, aangetref. Haar hande was oor haar bors gevou en twee handdoeke en ŉ mat uit die huis is gebruik om haar liggaam te bedek. ŉ Dun nylontou, waarmee sy verwurg is, was nog om haar nek. Mashadi Alfred Tladi tydens sy inhegtenisneming. Foto: Heritage Protection Group Dr. Jan Truter, Pats se seun en predikant verbonde aan die Nederduits Hervormde kerk Letsitele, naby Tzaneen, het Maandag aan Maroela Media gesê hy het sy ma se moordenaar vergewe selfs nog voor hy geweet het wie dit is. “Dit was die verskriklikste ding van my lewe, maar ek het hom dadelik vergewe. Ek moes dit doen ter wille van myself – ŉ mens kan nie aanbeweeg as jy nie vergewe nie.” Truter is vol lof vir die ondersoekspan wat die saak ondersoek en Tladi enkele dae ná die moord vasgetrek het. Hy meen ook die hofverrigtinge het uiters doeltreffend verloop en die regter het die saak uitstekend hanteer. “Van dag een af was die polisie se betrokkenheid by hierdie saak briljant. Ek kan hulle net uit my hart uit loof vir alles wat hulle gedoen het. Mens hoor dikwels dat mense ontevrede is met die polisie se ondersoek by sulke sake, maar hier kan ek regtig net sê ek is heeltemal tevrede,” het Jan gesê. Hy het bygevoeg hy is dankbaar dat die regter hom die geleentheid in die hof gegee het om direk met Tladi te praat. “Dit was beslis moeilik om die hofsaak by te woon, veral toe ek [Tladi] die eerste keer sien,” sê hy. “Ek het hom in sy oë gekyk en vir hom gesê, wat jy aan my gedoen het, het my hart gebreek, maar ek vergewe jou. Ek vergewe jou en ek spreek jou vry. My wens vir jou is dat jy deur hierdie hele proses sal besef wat jy gedoen het. My wens is dat jy Jesus Christus in die tronk sal ontmoet.”